AAA. DINOSAUR AL CÎR CJASE

TEST IN LENGHE FURLANE

Di un puest cetant lontan e di cetant timp indaûr, ma forsit nancje tant, un piçul “gnognosaur” al rive une dì su la tiere cuntune “mongolfiere”. Lui al è piçul, di pôc saltât fûr dal so ûf e nol sa il parcè che lu àn fat partî. Nol sa di dulà che al ven… nol sa dulà che al à di rivâ!

Cidin cidin al salte fûr par capî dulà che al è, …al à fan, al à tante sêt e… cun grande maravee… si inacuarç di sei intun biel puest… cun tancj personaçs tant diferents di lui; oh… si movin.. ma balino? Là, intal mieç cui isal? Une emozion fuarte intal so cûr: e somee sô mari… al va dongje di corse, ma… ce mâl che al reste…. No je jê. Chê nancje no rispuint, no fâs nuie se no balâ tignude sù di dute chê int. Cuant che al passe, ducj lu clamin e i disin: “Bon an!” e intant li vicin al cjate un cartel cu la scrite: CINA.

Al capìs che no je cjase sô e, une vore avilît, al decît di tornâ su la sô mongolfiere e al torne a partî. Po dopo, al rive intun puest strani, plen di soreli e savalon; chel i somee cussì biel che i ven voie di mangjâlu… al à tante fan, al cerce ma:…puah nol è bon par nuie, alore al scomence a cirî cualchi amì, un puest par riparâsi,… ma nuie, nissun lu jude ni al cjacare cun lui; cussì al torne a partî.

Cartel:Tahinlandie. Ma cjale un pôc ce che al viôt pe barconete: i somee alc di familiâr, bestiis gruessis, grisis che a mangjin la jerbe e al decît di stâ cun lôr. A pene che al è dongje, chei lu cjalin in maniere une vore stranide, lu coionin. Lui alore al sta in bande mangjant jerbe e fueis di arbui, almancul cumò la panze e je plene; però nol capìs parcè che lu mandin vie cun chel lunc nason che a àn. Lu parin vie parcè che a àn pôre, parcè che nol è compagn di lôr e po a àn pôre che cun chê fan che al à, nol sedi avonde di ce mangjâ par ducj. Chest lui no lu capìs: “si podarès fâ un pôc par om” … ma nol olse a dîlu e al va vie di li.

Cheste volte al rive intun puest maraveôs “dut blanc e frêt”, a pene che al poie la talpe par tiere al sint un sgrisul e cuasi i ven di ridi. Dopo tant zuiâ al cjate finalmentri un amì grues e grîs cun dôs talpis, anzit pinis e une code; si bute inte aghe, al nade, al zuie. Finalmentri “un amì”; a stan une vore ben insiemi ma al è masse frêt e po .. lui nol pues propit mangjâ il pes .. e al torne a partî.

Cussì al rive intun puest straordenari, plen di arbui e bestiis che i somein un pôc; a lui i par di vêju bielzà viodûts cuant che al jere cu la sô famee. Si presente e cussì al tache a zuiâ cui crocodils; lôr lu sotetin, a stan insiemi, si puartin rispiet ancje se a son diferents: lôr a mangjin cjar (cualchi volte ancje i amiis.. par dopo vaî ) e lui sol vegjetâi; lôr a duarmin intal pantan dal flum, lui nol rive a stâ, al è masse grant i salte fûr la code e po al è umit. Di cualchi dì in ca cualchidun di lôr lu cjale, lu scuadre, al è di tant che no mangjin e la tentazion e je grande ancje se i vuelin propit ben. Al fâs tante fature, ma al decît di slontanâsi prin che al sucedi alc di masse brut.

Al rive cussì intun puest propri graciôs clamât Friûl: chi al è tant vert, culinis, prâts, monts; al cjate ancje il mâr, ma cuant che al atere su la splaze di Lignan, li e salte fûr une grande confusion. Ducj a scjampin, lis mamis a metin i lôr fruts al sigûr parcè che a pensin che al vueli fâur mâl. Lui al cîr di spiegâ ma no lu scoltin, a vuelin cjapâlu disint di no vê pôre che i daran di mangjâ e un sotet… ma ce mai volarano in cambi?

E alore vie une altre volte…. La sô mongolfiere no va masse ben e si ferme intun paisut che si clame Avasinis. Chi al à pôre e alore si plate sot di une pissande intal mieç dai claps propit li che une dì al ven a bevi un biel airon cenerin. Lôr a deventin tant amîs e il piçul gnognosaur finalmentri al à cjatât un puest indulà stâ e un amì. Ma distès al è seneôs di tornâ a cjase sô. Pôc a fasin i jutoris dal so amì che i fâs cognossi altris besteutis. Fintremai che une dì lu compagne inte Scuele de infanzie di Vasinas là che al cjate la serenitât. Al è tant content cuant che al cjale i fruts che a zuin, cuant che al scolte i lôr discors………… al decît di stâ propit li e par no spaventâju, di dì al sta tacât sul mûr cun cualchi amì e i fruts lu cjarecin e lu fasin zuiâ cun lôr: al è come jessi intune famee, intune vere cjase. Il piçul gnognosaur al à capît che nol covente jessi ducj compagns…. Che la tô cjase e je indulà che tu ti sintis volut ben e capît. Cumò si domandarês: “Di gnot ce fasial il nestri gnognosaur?”… “Dulà vaial?”… Vignît ducj a cjatânus e lu scuvierzarês, magari o cjaminarìn cun lui tra lis stelis e i siums là che dut al po sucedi !!!